Mai Mercado (KF), 2024-12-17:
Tak, formand.
Lovforslaget udmønter den del af den politiske aftale om antisemitisme, som kræver lovændringer.
Det var et enigt Folketing, som indgik aftalen, og det synes jeg kræver en tanke.
Der bliver tit skrevet meget om det i pressen, når vi virkelig går til stålet, men modpolen til konflikten er enigheden, og den bliver der ikke skrevet så meget om.
Når vi virkelig opnår enigheden, fordi vi aktivt vælger enigheden, som vi gjorde i den her sag, og når vi også aktivt vælger at stå sammen, er det ikke noget, som pressen gør meget ud af, desværre.
Alle Folketingets partier er med i den her aftale, og som jeg lige husker det, var det egentlig ikke en hård forhandling med mange forhandlingsrunder, flere sværdslag og lignende, for der var sådan en stemning i rummet af, at vi alle sammen havde et ansvar i fællesskab, og at vi alle sammen havde en stærk forpligtelse til at sætte ind over for antisemitisme.
Det vil jeg gerne som Konservatives forhandler og også på vegne af Konservative kvittere for, og jeg ved, at det også blev bemærket af Det Jødiske Samfund.
Danske jøder er en del af det danske samfund, en del af vores historie og også en del af vores daglige liv, og jøder i Danmark skal kunne leve i tryghed.
Det er begrædeligt at høre historier om, hvordan der er danske jøder, som nu rejser tilbage til Israel, fordi de ikke længere føler sig trygge her i vores land.
Det er beskæmmende at opleve, hvordan antisemitismen er blusset op efter den 7. oktober 2023, og hvordan en undersøgelse lavet af Det Jødiske Samfund i foråret viser en uhørt stigning i antisemitiske handlinger, siden hen fulgt af et angreb på Israels ambassade, bl.a. Og crime as a service, hvor unge rodløse hyres til at begå kriminelle aktiviteter, har nu spredt sig til antisemitiske angreb.
Det er uhyggeligt, og det er ekstremt bekymrende.
Antisemitisme har ikke kun én udtryksform, og det er heller ikke nyt.
Antisemitisme kan komme til udtryk gennem voldelige og hadefulde manifestationer, og det er fuldstændig uacceptabelt.
At chikanere danske jøder er ekstremt udansk og skal bekæmpes.
Derfor er det her lovforslag vigtigt.
Et af de væsentligste elementer i lovforslaget er, at politiet kan lave en skærpet strafperiode, hvis en hændelse som eksempelvis Hamas' terrorangreb i Israel den 7. oktober sidste år betyder, at flere jøder udsættes for overfald, chikane og hadforbrydelser.
Regeringen lagde op til en kortere periode, og her foreslog vi i Konservative altså, at den i stedet skulle være på ½ år, og det var der opbakning til blandt alle partierne i aftalekredsen.
Det sætter vi pris på, og det vil vi gerne kvittere for.
Samtidig kommer straffen for hadforbrydelser op, hvis eksempelvis forbrydelsen er begået inden for den skærpede strafzone eller under en skærpet strafperiode, og det bakker vi også fuldt op i Konservative.
Sluttelig indeholder lovforslaget en afskaffelse af kravet om forudgående retskendelse i TCO-forordningen i EU.
Dermed kan man anvende de redskaber i forordningen, som eksempelvis kan pålægge sociale medier at fjerne terrorrelateret indhold.
Der har så været bekymring fra flere politiske partier om, hvorvidt det kun var forudgående retskendelse, og den bekymring vil vi egentlig gerne anerkende.
Ministeren har også forholdt sig til bekymringen, og som vi opfatter det, er regeringen altså indstillet på at finde en løsning.
Det vil vi gerne kvittere for, og vi ser frem til at tage den i den videre udvalgsbehandling.
Konservative kan støtte lovforslaget.